ট্রাম

ট্রাম (, ) একপ্রকার পৌর রেল পরিবহন ব্যবস্থা। এটি একক রেলকার কিংবা স্বচালিত মাল্টিপল ইউনিট হতে পারে। ট্রাম সাধারণত কোনো শহরের রাস্তার উপর বিছানো ট্র্যাকের উপর দিয়ে চলাচল করে, তবে ট্র্যাকের কিছু অংশ রাস্তার থেকে পৃথক হতে পারে। উত্তর আমেরিকায় ট্রাম ব্যবস্থা স্ট্রিটকার () বা ট্রলি () নামে পরিচিত।
ট্রামগড়ি সাধারণত মেইনলাইন ও দ্রুতগামী গণপরিবহন ব্যবস্থার রেলগাড়ির তুলনায় হালকা ও ছোট হয়। বেশিরভাগ ট্রাম বিদ্যুৎ দ্বারা চালিত, তবে কিছু ট্রাম শহরের রাস্তায় বিদ্যুৎ এবং গ্রাম্য পরিবেশে ডিজেল দ্বারা চালিত হতে পারে। সাধারণত যাত্রী পরিবহনের জন্য ব্যবহৃত হলেও ট্রামপথে মাল পরিবহনও করা হয়। কিছু ট্রাম ব্যবস্থায় ট্রামপথ মেইনলেইন রেলপথের উপর দিয়েও যেতে পারে। তখন এই ব্যবস্থা "ট্রাম-ট্রেন" নামে পরিচিত।
মেলবোর্ন ট্রাম বিশ্বের বৃহত্তম ট্রাম ব্যবস্থা, এবং এর ট্রামপথের মোট দৈর্ঘ্য । ১৯৮০-এর দশকে তদানীন্তন সোভিয়েত রাশিয়ার লেনিনগ্রাদ ট্রাম নেটওয়ার্কটি কিছুকালের জন্য বিশ্বের বৃহত্তম ট্রাম নেটওয়ার্ক হিসেবে গিনেস বুক অফ ওয়ার্ল্ড রেকর্ডে স্থান পেয়েছিল। আমস্টারডাম, বাসেল ও জুরিখ শহরেও সুবিস্তৃত ট্রাম ব্যবস্থা রয়েছে। ১৯৩০-এর দশকে ট্রলিবাসে (ও পরে বাসে) পরিণত হওয়ার আগে প্রথম প্রজন্মের লন্ডন ট্রাম নেটওয়ার্কটি ছিল বিশ্বের অন্যতম বৃহত্তম ট্রাম পরিষেবা। ১৯৩৪ সালে এই ট্রামপথের মোট আয়তন ছিল ৫২৬ কিলোমিটার। কলকাতা ট্রাম ভারতীয় উপমহাদেশের একমাত্র ট্রাম ব্যবস্থা, তবে এর দৈর্ঘ্য ক্রমশই সংকুচিত হয়ে এসেছে।
"ট্রাম" শব্দটি ইংরেজি শব্দ থেকে গৃহীত, যা আবার স্কটস শব্দ থেকে গৃহীত। এটি আগে কয়লাখনিতে ব্যবহৃত একপ্রকার মালগাড়িকে বোঝাত।
যদিও বহু ভাষায় "ট্রাম" শব্দটি গৃহীত হয়েছে, খোদ ইংরেজি ভাষায় সর্বত্র এই শব্দটি প্রচলিত নয়। ইংরেজিভাষী উত্তর আমেরিকায় এটি "স্ট্রিটকার" () বা "ট্রলি" () নামে প্রচলিত। বিশেষ করে পূর্ব মার্কিন যুক্তরাষ্ট্রে এটি "ট্রলি" এবং পশ্চিম মার্কিন যুক্তরাষ্ট্র ও কানাডায় এটি "স্ট্রিটকার" নামে পরিচিত।
ঊনবিংশ শতাব্দীর শেষভাগে ও বিংশ শতাব্দীর প্রথম ভাগে শিল্পোন্নত বিশ্বের সর্বত্রই ট্রাম ব্যবস্থা ছিল। মার্কিন যুক্তরাষ্ট্রে ট্রামপথর নাম ছিল স্ট্রিট রেলওয়ে ও ট্রামগাড়িকে বলা হত স্ট্রিটকার। কিন্তু বিংশ শতাব্দীর মধ্যভাগে অধিকাংশ ব্রিটিশ, কানাডিয়ান, ফরাসি ও মার্কিন শহর থেকে ট্রাম উঠে যায়। কিন্তু ইউরোপের অন্যান্য অনেক দেশে ট্রাম পরিবহন ব্যবস্থা চালু রাখা হয়। তবে নেদারল্যান্ড সহ কয়েকটি দেশে ট্রামপথর আয়তন সংকুচিত করা হয়। আবার ১৯৮০-এর দশক থেকে অনেক দেশেই ট্রাম ফিরে আসতে থাকে। এই সময় ট্রামের হাইওয়েতে আধিপত্য স্থাপনের দিকটিকে অসুবিধা মনে না করে ইতিবাচক দিক মনে করা হতে থাকে। মার্কিন যুক্তরাষ্ট্র, গ্রেট ব্রিটেন, আয়ারল্যান্ড, ফ্রান্স ও অন্য কয়েকটি দেশে নতুন ট্রাম নেটওয়ার্ক চালু হয়।
বর্তমানে "লাইট রেল" ও এর অন্তর্গত উপব্যবস্থাগুলিকেও "ট্রাম" শব্দের বৃহত্তর সংজ্ঞার মধ্যে ধরা হয়। রাজপথে চলা অন্য কয়েকটি ট্রামসদৃশ পরিবহন ব্যবস্থাও "ট্রাম" নামে পরিচিত। তবে লাইট রেলের যানগুলিকে সাধারণত "ট্রেন" নামে অভিহিত করা হয়। তবে কোথাও কোথাও দেখা যায়, মালিকানা বদলের কারণে কোনো কোনো লাইট রেল পরিষেবায় "ট্রেন" শব্দটি "ট্রাম" শব্দে রূপান্তরিত হচ্ছে।
বর্তমানে বিশ্বজুড়ে ৮০০-এর বেশি ট্রাম ব্যবস্থা সক্রিয়। প্রতিবছর প্রায় ১০টি ট্রাম ব্যবস্থা চালু হয় আর অনেক ব্যবস্থা প্রসারিত হয়। এর মধ্যে কিছু ব্যবস্থা ঊনবিংশ শতাব্দীর শেষ ও বিংশ শতাব্দীর শুরু থেকে প্রচলিত, এবং সেই সময় শিল্পোন্নত জগৎজুড়ে ট্রাম ব্যবস্থা প্রচলিত ছিল। তবে বিংশ শতাব্দীর মাঝামাঝি সময় বেশিরভাগ কানাডীয়, ফরাসি, ব্রিটিশ ও মার্কিন শহরজুড়ে এই ব্যবস্থা বিলুপ্ত হয়েছিল। অন্যদিকে, ইউরোপের মূল ভূখণ্ডের বহু প্রধান শহরে ট্রাম ব্যবস্থা এখনও প্রচলিত, যদিও নেদারল্যান্ডসের মতো দেশে এটি সংকুচিত হয়ে আসছে।
২০১৬ সালের হিসাব অনুযায়ী বিশ্বের বৃহত্তম ট্রাম ব্যবস্থা নিম্নরূপ:
বিংশ শতাব্দী জুড়ে চীনের বিভিন্ন শহরে ট্রাম ব্যবস্থা প্রচলিত ছিল, কিন্তু ঐ শতাব্দীর শেষে কেবল ছাংছুন, তালিয়েন ও হংকং শহরে এই ব্যবস্থা প্রচলিত ছিল। একবিংশ শতাব্দীতে বিভিন্ন শহর যানজটে কবলিত হওয়ার ফলে চীনে নতুন করে ট্রাম ব্যবস্থার প্রসার হতে লাগল। বিশেষ করে হংকং দোতলা ট্রামের জন্য বিখ্যাত।
কলকাতা ট্রাম ভারতের একমাত্র সক্রিয় ট্রাম ব্যবস্থা, তবে বিগত কয়েক দশকের মধ্যে এটি সংকুচিত হয়ে এসেছে। চেন্নাই ও মুম্বইতেও ট্রাম ব্যবস্থা সক্রিয় ছিল, কিন্তু ১৯৫৪ ও ১৯৬০ সালে যথাক্রমে এই ব্যবস্থা তুলে দেওয়া হয়েছিল।